《晓发王庄驿至固镇驿时风雪方霁》
明代·陈琏

霜风连日生寒威，冻云糊天天为低。雪花飞来大于掌，江山万里增光辉。

天鸡初号雪花止，玉树琼林半空起。雪深路涩马行迟，狐裘迎风寒似水。

须臾曈昽开晓晴，烂银一色摇光晶。炊烟乍出飞鸟过，依稀遥见霸王城。

驿使相迎慰寥落，山殽野簌供杯酌。地垆火暖氍毹温，寒气虽严殊不觉。

仕路驱驰岁月赊，每因风雪倍思家。何日承恩归故里，逍遥林下赋梅花。

作者简介：（1370—1454）明广东东莞人，字廷器，别号琴轩。洪武二十三年举人，入国子监。选为桂林教授。严条约，以身作则。永乐间历许州、扬州知府，升四川按察使，豪吏奸胥，悉加严惩。宣德初为南京国子祭酒。正统初任南京礼部侍郎。致仕。在乡逢黄萧养起义，建镇压制御之策。博通经史，以文学知名于时，文词典重，著作最多，词翰清雅。有《罗浮志》、《琴轩集》、《归田稿》等。